b'\n_START_ARTICLE_\nVTB\n_START_SECTION_\nHistoria\n_START_PARAGRAPH_\nVen\xc3\xa4j\xc3\xa4n SFNT:n valtiovarainministeri\xc3\xb6 perusti Vne\xc5\xa1torgbankin (VTB) lokakuussa 1990 palvelemaan Ven\xc3\xa4j\xc3\xa4n ulkomaankauppaa ja viem\xc3\xa4\xc3\xa4n eteenp\xc3\xa4in maan integroitumista globaaliin talouteen. Vne\xc5\xa1torgbankin p\xc3\xa4\xc3\xa4konttori sijoitettiin Moskovaan. Valtio p\xc3\xa4\xc3\xa4tti vuonna 1997 muuttaa yhti\xc3\xb6n OAO-muotoiseksi avoimeksi osakeyhti\xc3\xb6ksi. Samalla Ven\xc3\xa4j\xc3\xa4n keskuspankista tuli sen suurin omistaja 96,8\xc2\xa0%:n osuudella. Vuosituhannen vaihteessa keskuspankin omistusosuus oli kasvanut l\xc3\xa4hes 100 prosenttiin. Ven\xc3\xa4j\xc3\xa4n valtio otti Vne\xc5\xa1torgbankin haltuunsa vuonna 2002 ostamalla keskuspankin omistamat osakkeet._NEWLINE_Ven\xc3\xa4j\xc3\xa4n valtion omistuksessa Vne\xc5\xa1torgbankin tavoitteeksi tuli pankin nostaminen Ven\xc3\xa4j\xc3\xa4n johtavaksi pankkiryhm\xc3\xa4ksi kaikilla toimialoilla, mukaan lukien v\xc3\xa4hitt\xc3\xa4is- ja investointipankkitoiminta. Uusi strategia muotoutui VTB-pankin nykyisen toimitusjohtajan Andrei Kostinin tullessa pankkiin vuonna 2002. Vne\xc5\xa1torgbank alkoi kasvaa yrityskauppojen my\xc3\xb6t\xc3\xa4 ostamalla Guta Bankin vuonna 2004 ja pietarilaisen Promstroibankin vuonna 2005. Guta Bankista muodostettiin VTB24-v\xc3\xa4hitt\xc3\xa4ispankki vuonna 2005._NEWLINE_Vne\xc5\xa1torgbank alkoi ottaa k\xc3\xa4ytt\xc3\xb6\xc3\xb6n koko konsernin tasolla VTB-nimen lokakuusta 2006 alkaen. Emoyhti\xc3\xb6 muutti nimens\xc3\xa4 VTB Bank -muotoon maaliskuussa 2007. VTB:st\xc3\xa4 tuli vuonna 2007 ensimm\xc3\xa4inen ven\xc3\xa4l\xc3\xa4ispankki, joka j\xc3\xa4rjesti listautumisannin. Anti oli vuonna 2007 arvoltaan koko pankkisektorin suurin, ja yhti\xc3\xb6 ker\xc3\xa4si annista noin kahdeksan miljardia dollaria. Samalla Ven\xc3\xa4j\xc3\xa4n valtion omistusosuus v\xc3\xa4heni 99,9\xc2\xa0%:sta 75\xc2\xa0%:iin. VTB:n osakkeen noteeraus aloitettiin ven\xc3\xa4l\xc3\xa4isiss\xc3\xa4 RTS- ja MICEX-p\xc3\xb6rsseiss\xc3\xa4 sek\xc3\xa4 Lontoon p\xc3\xb6rssiss\xc3\xa4._NEWLINE_Vuoden 2016 alussa VTB aloitti pankkitoiminnan yhdess\xc3\xa4 Ven\xc3\xa4j\xc3\xa4n postin kanssa muodostamalla sen kanssa yhteisen postipankin (ven. \xd0\x9f\xd0\xbe\xd1\x87\xd1\x82\xd0\xb0 \xd0\x91\xd0\xb0\xd0\xbd\xd0\xba). Toiminnan aloittamista varten VTB myi 50\xc2\xa0% miinus yhden osakkeen tyt\xc3\xa4ryhti\xc3\xb6st\xc3\xa4\xc3\xa4n Leto-pankista Ven\xc3\xa4j\xc3\xa4n postille noin 72 miljoonalla dollarilla._NEWLINE_VTB24-v\xc3\xa4hitt\xc3\xa4ispankki yhdistyi VTB-pankin kanssa 1. tammikuuta 2018 yhteisen VTB-br\xc3\xa4ndin alle.\n_START_SECTION_\nLiiketoiminta\n_START_PARAGRAPH_\nVuoden 2011 vuosikertomuksen mukaan VTB-konserni on keskittynyt erityisesti yritys- ja investointipankkitoimintaan (76\xc2\xa0% p\xc3\xa4\xc3\xa4omasta), mutta on aktiivisesti mukana my\xc3\xb6s v\xc3\xa4hitt\xc3\xa4is\xc2\xadpankki\xc2\xadtoiminnassa (20\xc2\xa0% p\xc3\xa4\xc3\xa4omasta)._NEWLINE_Ven\xc3\xa4j\xc3\xa4n ulkopuolella VTB-konserni toimi vuoden 2017 vuosikertomuksen mukaan 11 tyt\xc3\xa4rpankin kautta, jotka sijaitsevat Saksassa, Britanniassa, Serbiassa, Armeniassa, Valko-Ven\xc3\xa4j\xc3\xa4ll\xc3\xa4, Kazakstanissa, Azerbaid\xc5\xbeanissa, Ukrainassa, Georgiassa ja Angolassa. Lis\xc3\xa4ksi VTB:ll\xc3\xa4 oli toimintaa kolmen yhteystoimiston kautta Italiassa, Kiinassa ja Kirgisiassa.'